શીતલે મનસ્વીને સવાલ કર્યો કે,”તને તારા સાસરા પક્ષના લોકો સાથે કદીય કોઈ વાંધો નથી પડતો? તું કઈ રીતે આટલી ખુશ રહી શકે છે? તારા સાસરે પણ સંયુક્ત પરિવાર છે, શું બધાંય તારી મરજી પ્રમાણે જીવે છે બધાં તને એડજસ્ટ થઈને રહે છે?” મનસ્વીએ હસીને સહેલીનો હાથ પોતાના હાથમાં લીધો અને એને થપથપાવતાં વાતને આગળ વધારી કે મારી બહેન, આપણી સાથે જીવતાં દરેક લોકોની આદત અને સ્વભાવ આપણને ગમે એવાં જ હોય તો જિંદગીમાં મજા શું? તું એક વાત કહે કે, શું પિયરમાં દરેક સ્વજનનો સ્વભાવ તને ગમે એવો જ હતો? અલગઅલગ આદતો અને સ્વભાવવાળા લોકોને કેવી સહજતાથી ચલાવી લેતી હતી કેટલીક વાર તો આપણાં સ્વભાવનો ગેરફાયદો કે ટેકન ફોર ગ્રાન્ટેડ ગણીને અનેક લોકો આપણને મૂરખ પણ બનાવી જાય. છતાંય આપણે ચલાવી લેતાં હતાંને? સાસરે પણ એવી સહજતાથી રહેવું થોડું અઘરું છે પણ કોશિશ તો કરી જ શકાય.